

**Det inviteres til fagdag og årsmøte i Valgforum**

**fredag den 01. mars 2013**

**Sted: Thon Hotel Oslo Airport**

**Balder allé 2   
2060 Gardermoen**

[**www.thonhotels.no**](http://www.thonhotels.no/osloairport)

**Program:**

Kl. 09.30 – 10.00 Registrering

Kl. 10.00 – 10.15 Velkommen

Kl. 10.15 – 11.30 Elektronisk manntallsavkrysning ved forhåndsstemming, inkludert beredskapsrutiner.

Svein Inge Johansen, Bodø kommune

Kl. 11.30 – 12.30 Lunsj

Kl. 12.30 – 13.30 EVA – erfaringer og fallgruver

Lin-Tove Thomassen, Radøy kommune

Kl. 13.30 – 14.00 Pause, erfaringsutveksling – nettverk

Kl. 14.00 – 15.00 Rutineportalen fra et brukerperspektiv

Ida Holthe, Mandal kommune

Kl. 15.00 – 15.30 Årsmøte i Valgforum

**Påmelding til** [**post@valgforum.no**](mailto:post@valgforum.no) **innen 12.02.2013**

Valgforum dekker konferanseavgift til en deltaker pr kommune/fylkeskommune. Det er imidlertid anledning til å melde på flere, men disse blir fakturert med kr. 600 pr. person. Ved eventuell stor pågang vil alle kommuner/fylkeskommuner bli prioritert med en representant.

De som har behov for overnatting, må bestille dette direkte hos Thon hotell Oslo Airport eller et annet hotell i nærheten. En overnatting på Thon hotell Oslo Airport koster kr. 1 250,-.



**Årsmøte i Valgforum 01. mars 2013**

**Dagsorden:**

1. Godkjenning av innkalling og dagsorden
2. Valg av møteleder
3. Valg av sekretær
4. Valg av 2 til å underskrive møteprotokollen
5. Styrets årsberetning for foregående år

Det vises til vedlegg 1

1. Regnskap med revisjonsberetning for foregående år

Regnskap med revisjonsberetning vil bli ettersendt, eventuelt utdelt i møtet.

1. Styrets handlingsplan for inneværende år

Det henvises til vedlegg 2

1. Kontingenten for neste år

Det henvises til vedlegg 3

1. Forslag til budsjett for inneværende år

Det henvises til vedlegg 4

1. Valg av styre
2. Valg av revisorer
3. Valg av valgkomité
4. Innkomne saker

Det er ikke kommet inn saker til styret innenfor den vedtektsfestede fristen.

**Vedlegg 1**

**STYRETS ÅRSBERETNING 2012**

Årsmøtet 12.04.2012 valgte følgende styre:

* Øyvind Øyen, Trondheim kommune – leder
* Svein Inge Johansen, Bodø kommune
* Karina Miller, Oslo kommune
* Elin Solberg, Bergen kommune
* Torleif Josefsen, Lenvik kommune
* Christin Kristensen, Saltdal kommune
* Kristine Palm, Vestfold fylkeskommune

Styret har avholdt 3 styremøter i 2012, henholdsvis den 30.01., 11.06. og 17.09. Styret hadde et forberedende møte om EVA med KRD den 18.01. og undertegnet en intensjonsavtale med departementet for 2012 og 2013. Intensjonsavtalen er generell og uttrykker et ønske om et godt samarbeid mellom partene i forhold til valgutvikling i Norge i tiden fremover.

Styret har avgitt uttalelse til forslag til endringer i valgloven og valgforskriften

I 2012 ble årsmøte og fagdag arrangert i samarbeid med KRD under den nasjonale valgkonferansen i Drammen 12.-13. april. Dette var et større arrangement ikke bare for Valgforums medlemmer, der det var KRD som i hovedsak hadde regien. Foreningens egen fagdag ble erstattet av KRDs lansering og presentasjoner av det nye valgadministrative systemet EVA.

I handlingsplanen for 2012 vedtatt av årsmøtet den 12.04.2012 ble det satt fokus på følgende prioriterte oppgaver:

* Valgopplæring i samarbeid med KRD
* Organisasjonsutvikling

På dette tidspunktet, basert på tidligere erfaringer og allerede inngått intensjonsavtale, ble det lagt til grunn at samarbeidet mellom KRD og Valgforum om valgopplæring skulle videreføres og videreutvikles. Man så for seg et større engasjement som også ville kreve mer av Valgforum, ikke minst administrativt. Parallelt med utvikling av valgopplæringen var det derfor nødvendig å se på organiseringen av Valgforums sekretariat og hvilke ressursbehov et øket engasjement ville kreve.

Det ble imidlertid klart etter hvert at KRD ønsket å forberede og gjennomføre all opplæring i forbindelse med stortingsvalget i egen regi. Gjennom denne beslutningen oppstod det en ny situasjon for Valgforum – det var ikke lenger grunnlag for å jobbe videre med de elementene som var nedfelt i vedtatt handlingsplan.

Det vises videre til styrets forslag til handlingsplan for 2013.

**Vedlegg 2**

**STYRETS HANDLINGSPLAN FOR 2013**

Siden den formelle etableringen av Valgforum i nåværende form i 2008, der det overordnede målet var å etablere en forening som kunne bidra til utvikling av valg i Norge, har man hatt en avventende holding i påvente av hvordan den nasjonale valgorganiseringen skulle utformes – nye tjenester/systemløsninger under utvikling, hvilke oppgaver skulle KRD ivareta, evt. etablering av et statlig gjennomføringsorgan for valg osv.

Utgangspunktet har vært at Valgforum ikke skal være en konkurrerende virksomhet i forhold til statlige tjenester. Det er fortsatt usikkerhet knyttet til det statlige engasjementet, selv om mye nå er avklart siden 2008. Blant annet er Valgforums sentrale rolle i opplæring overtatt av departementet.

Det vises til at styret har inngått en intensjonsavtale med KRD som utløper ved utgangen av 2013. Styret vil ta initiativ overfor KRD for å drøfte et videre samarbeid der man tar sikte på å få en nærmere avklaring av mulig rollefordeling og/eller oppgavefordeling.

En av kjerneverdiene ved Valgforum, både før og etter den formelle etableringen har vært muligheten for å komme sammen med andre valgkolleger for å utveksle erfaringer og drøfte utfordringer i valgarbeidet. De mulighetene som Valgforum ga når det gjelder nettverksbygging ble opplevd som positivt av mange.

Etter at engasjementet i forbindelse med opplæring nå er avviklet ønsker styret at man går tilbake til kjerneverdiene. For å imøtekomme dette vil styret, i tillegg til dagskonferansen den 01.03.2013 ta sikte på å arrangere en årskonferanse etter valget til høsten der fokus vil være stortingsvalget 2013, evaluering og nyttige erfaringer. Det er i utgangspunktet tenkt at denne evalueringen skal være et supplement til det evalueringsarbeid KRD vil iverksette, med fokus på lokale opplevelser.

Styret vil ta kontakt med KRD for å drøfte evalueringsopplegget for å unngå overlapping og eventuelt se på mulighetene for et samarbeid om konferansen.

Valgforums nettsted ble utviklet rett etter den formelle etableringen av Valgforum i 2008. Foreningen hadde på det tidspunkt begrensede ressurser og fikk utviklet en relativt enkel løsning. Det har i løpet av disse årene pågått en teknologisk utvikling samtidig som Valgforums økonomiske situasjon er styrket. Styret vil derfor prioritere arbeidet med utvikling av Valgforums nettsted med mer moderne teknologi, mer tilgjengelig innhold/informasjon og se på muligheter for å utvikle løsninger der det tilrettelegges for kommunikasjon medlemmene i mellom.

Styret har mottatt en forespørsel om Valgforum kan bistå med materiell til hjelp for kommunenes arbeid med risiko og sårbarhetsanalyser. Styret ønsker å imøtekomme dette ved å se på muligheten for å utvikle en hensiktsmessig mal til bruk i dette arbeidet. Det vil være vanskelig å bli detaljert i dette da slike analyser må baseres på lokale forhold og forutsetninger. Det er også etter hvert etablert mye lokal kompetanse om risiko og sårbarhet i kommunene/fylkeskommunene som kan benyttes.

**Vedlegg 3**

**SAK ÅRSMØTET DEN 01.03.2013**

**KONTINGENT FOR 2014**

Medlemskontingenten i Valgforum ble første gang fastsatt i 2008, til kr 1 000. Årsmøtet har hvert år etter dette vedtatt å opprettholde medlemskontingenten på dette nivået.

På årsmøtet i 2012 ble også kontingenten fastsatt til kr. 1 000, men det ble samtidig foreslått at sak om endring av kontingent tas opp på neste årsmøte.

Styret vil foreslå for årsmøtet at kontingenten for 2014 økes til kr 1500, både under henvisning til at den har stått stille siden 2008 og fordi styret har ambisjoner om å øke aktiviteten i Valgforum.

Styret ble også bedt om å se på muligheten for en gradert kontingent etter kommunestørrelse.

Styret har drøftet ulike alternative løsninger. Det anbefales at man innfører en gradert kontingent, men for å unngå for mye administrativ kontroll når det gjelder folketall foreslår styret en todelt gradering. Styret er åpen for årsmøtets synspunkter når det gjelder innslagspunktet for graderingen, men foreslår i denne saken at kommuner og fylkeskommuner (alle fylkeskommunene) med mer enn 30 000 innbyggere betaler dobbel kontingent, altså kr. 3 000.

Med denne graderingen og disse satsene vil samlet kontingent for 2014 basert på registrerte medlemmer i dag utgjøre kr. 402 000 (178 kommuner under 30 000 og 45 kommuner/fylkeskommuner over 30 000).

**Vedlegg 4**

**FORSLAG TIL BUDSJETT 2013**

|  |  |  |  |
| --- | --- | --- | --- |
| INNTEKT |  |  |  |
|  | Kontingent | 223 000 |  |
|  | Renter | 7 000 | 230 000 |
| UTGIFTER |  |  |  |
|  | Årsmøte | 100 000 |  |
|  | Styremøter | 50 000 |  |
|  | Administrasjon | 70 000 |  |
|  | Kontorutgifter | 10 000 |  |
|  |  |  | 230 000 |

Det vises til handlingsplanen for 2013. Den foreslåtte evalueringskonferansen til høsten forutsettes å være selvfinansierende. Utviklingsarbeid når det gjelder nettstedet til Valgforum må dekkes av tidligere overskudd.